CELEX: 62012TN0252
Language: mt
Date: 2012-06-11 00:00:00
Title: Kawża T-252/12: Rikors ippreżentat fil- 11 ta’ Ġunju 2012 — Gretsch-Unitas vs Il-Kummissjoni

28.7.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 227/30
            
         Rikors ippreżentat fil-11 ta’ Ġunju 2012 — Gretsch-Unitas vs Il-Kummissjoni
   (Kawża T-252/12)
   2012/C 227/51
   Lingwa tal-kawża: il-Ġermaniż
   
      Partijiet
   
   
      Rikorrenti: Gretsch-Unitas GmbH (Ditzingen, il-Ġermanja) u Gretsch-Unitas GmbH Baubeschläge (Ditzingen, il-Ġermanja) (rappreżentanti: H.-J. Hellmann, C. Malz u S. Warken, avukati)
   
      Konvenuta: Il-Kummissjoni Ewropea
   
      Talbiet
   
   Ir-rikorrenti jitlobu li l-Qorti Ġenerali jogħġobha:
   
               —
            
            
               tannulla d-Deċiżjoni tal-Kummissjoni, tat-28 ta’ Marzu 2012, dwar proċedura għall-applikazzjoni tal-Artikolu 101 TFUE u tal-Artikolu 53 tal-Ftehim ŻEE (Każ COMP/39.452 — Mekkaniżmi ta’ ftuħ għal twieqi u għal bibien tal-ħġieġ), notifikata lir-rikorrenti fit-3 ta’ April 2012, sa fejn tikkonċerna lir-rikorrenti;
            
         
               —
            
            
               sussidjarjament, tnaqqas il-multa imposta fuq ir-rikorrenti;
            
         
               —
            
            
               tikkundanna lill-konvenuta għall-ispejjeż.
            
         
      Motivi u argumenti prinċipali
   
   Insostenn tar-rikors tagħhom, ir-rikorrenti jinvokaw seba’ motivi.
   
               (1)
            
            
               L-ewwel nett, il-konvenuta ma mmotivatx biżżejjed id-deċiżjoni kkontestata fir-rigward tad-determinazzjoni tal-ammont bażiku tal-multa imposta fuq ir-rikorrenti u għalhekk kisret l-obbligu ta’ motivazzjoni taħt it-tieni paragrafu tal-Artikolu 296 TFUE li jikkostitwixxi forma proċedurali sostanzjali.
            
         
               (2)
            
            
               It-tieni nett, fid-determinazzjoni tal-ammont bażiku tal-multa imposta fuq ir-rikorrenti, il-konvenuta ttrattathom b’mod differenti meta mqabbla mal-impriżi l-oħra kkonċernati, mingħajr ġustifikazzjoni oġġettiva, u għalhekk kisret il-prinċipji ta’ proporzjonalità u ta’ ugwaljanza fit-trattament.
            
         
               (3)
            
            
               It-tielet nett, il-konvenuta wettqet żball fil-kuntest tal-iffissar tal-multa imposta fuq ir-rikorrenti, billi kkalkolat b’mod ineżatt il-livell tat-tnaqqis tal-multa tar-rikorrenti bħala l-ewwel impriża li pprovdiet provi ta’ valur miżjud sinjifikattiv. Hija lanqas ma mmotivat biżżejjed, skont il-liġi, il-mod kif hija kkalkolat il-livell tat-tnaqqis tal-multa għar-rikorrenti bħala l-ewwel impriża li pprovdiet provi ta’ valur miżjud sinjifikattiv.
            
         
               (4)
            
            
               Ir-raba’ nett, fid-determinazzjoni tat-tnaqqis tal-multa imposta fuq ir-rikorrenti, il-konvenuta kisret il-prinċipji ta’ ugwaljanza fit-trattament u ta’ proporzjonalità, billi hija ma tat l-ebda kumpens għall-vantaġġ kompetittiv li minnnu tibbenefika Siegenia minħabba fis-sitwazzjoni ekonomika tagħha.
            
         
               (5)
            
            
               Il-ħames nett, id-deċiżjoni tal-konvenuta, fid-determinazzjoni tal-multa imposta fuq ir-rikorrenti, hija żbaljata fid-dawl tal-gravità tal-ksur.
            
         
               (6)
            
            
               Is-sitt nett, fl-eżerċizzju tas-setgħa diskrezzjonali tagħha fid-determinazzjoni tal-multa imposta fuq ir-rikorrenti, il-konvenuta naqset milli tikkunsidra bħala ċirkustanza attenwanti l-parteċipazzjoni manifestament iktar limitata tagħhom fil-prattiki li huma rilevanti fid-dawl tad-dritt dwar kartell.
            
         
               (7)
            
            
               Is-seba’ motiv, li s-sistema ta’ multa imposta mill-konvenuta tikser, fl-intier tagħha, il-prinċipju ta’ individwalità tal-pieni u tas-sanzjonijiet u li għalhekk hija illegali.